
„Ugató kutya”
1. A kísérlet eredeti leírása 

A kísérlet angol címe: „Barking Dog Reaction”
A tanári demonstrációs kísérlet alábbiakban magyarra fordított leírását Dr. Anna Marie Helmenstine, PhD, az About.com weblap főszerkesztője készítette, „How to Do the Barking Dog Chemistry Demonstration” címmel.
2. Magyar fordítás
Az ugató kutya kísérlet a dinitrogén-monoxid (vagy nitrogén-monoxid), illetve a szén-diszulfid között végbemenő exoterm reakción alapszik. A keveréket hosszú csőben meggyújtva fényes kék kemilumineszcenciás jelenséget tapasztalunk, amelyet jellegzetes ugató vagy vonyító hang kísér.
Szükséges anyagok, eszközök
· Dinitrogén-monoxidot (N2O) vagy nitrogén-monoxidot (NO) tartalmazó üvegcső dugóval. (Az említett nitrogén-oxidok előállítását és felfogását saját magunk is elvégezhetjük). 

· CS2 (szén-diszulfid)

· gyújtópálca vagy gyufa 
Végrehajtás
· A dinitrogén-monoxiddal (vagy nitrogén-monoxiddal) megtöltött üvegcsőből vegyük ki a dugót, és csöpögtessünk bele néhány csepp szén-diszulfidot.

· Gyorsan zárjuk le ismét a csövet.
· Alaposan rázzuk össze, forgassuk meg az üvegcsövet, hogy a benne lévő nitrogén-oxid és a szén-diszulfid összekeveredjen. 

· Gyújtópálca vagy gyufa segítségével gyújtsuk meg a keveréket. Dobjunk bele egy égő gyufát vagy használjunk méterrúdra ragasztott gyújtópálcát.
· Az égés gyorsan terjed, és közben ugató, ill.vonyító hang kíséretében ragyogó kék fény világít. A keverék néhányszor újra meggyújtható. A kísérlet bemutatása után az üvegcső belső falát kénréteg vonja be.
Balesetvédelmi szabályok
 A kísérletet vegyifülke alatt végezzük, és bemutatása közben viseljünk védőszemüveget! A szén-diszulfid toxikus, és gyulladási hőmérséklete alacsony.
Magyarázat
Miután a dinitrogén-monoxidot (vagy a nitrogén-monoxidot) illetve a szén-diszulfidot összekeverjük és meggyújtjuk, az égéshullám lefelé halad a csőben. Ha a cső elég hosszú, az égés terjedését szemmel is követhetjük. A hullámfront előtt a gáz összesűrűsödik és a cső hossza által meghatározott távolságban robban fel (ezért van az, hogy mikor újra meggyújtjuk a keveréket, az „ugató” hangzás harmonikus). A reakciót kísérő ragyogó kék fény példa azon kevés esetre, amikor egy kemilumineszcenciás reakció gázfázisban megy végbe. 

A nitrogén-monoxid (oxidálószer) és szén-diszulfid (éghető anyag) közti exoterm bomlási reakció során nitrogén, szén-monoxid és szén-dioxid, kén-dioxid és elemi kén képződik.
3 NO + CS2 → 3/2 N2 + CO + SO2 + 1/8 S8 
(1)
4 NO + CS2 →  2 N2 + CO2 + SO2 + 1/8 S8 
(2)
Megjegyzés
Ezt a kísérletet 1853-ban Justus von Liebig mutatta be úgy, hogy a reakcióhoz nitrogén-monoxidot és szén-diszulfidot használt. A kísérlet annyira tetszett a közönségnek, hogy Liebig másodszor is bemutatta, de az ezúttal robbanás történt, aminek következtében Terézia bajor hercegnőnek egy kissé megsebesült az arca. Elképzelhető, hogy a nitrogén-monoxid a második kísérlet során oxigénszennyezést tartalmazott, és így ezekből nitrogén-dioxid keletkezett.
3. A kísérlet néhány felhasználási lehetősége
Az „ugató kutya” kísérlet az általános- és középiskolai kémiaoktatás több területén is bemutatható. Ezeket az alábbi alpontokban tárgyalom.

a) Redoxireakció

Ez a nitrogén-monoxid vagy dinitrogén-monoxid és a szén-diszulfid közti reakció valójában egy redoxifolyamat. A kísérlet megfelel arra a célra, hogy az érdeklődés-felkeltés miatt történő bemutatása után a tanulók különböző feladatokat végezzenek el vele kapcsolatosan. Először is például a kiindulási anyagok ismeretében próbálják meg kitalálni, hogy mi keletkezett. Ebben megfelelően feltett kérdésekkel segíthetünk nekik. Például: Mitől sárgulhatott meg az üvegcső belső fala? (Válasz: Az elemi kéntől.) Mi okozhatja a kellemetlen szúrós szagot? (Válasz: A kén-dioxid.) Ezután rá kell vezetnünk tanulóinkat arra, hogy amit a kísérletben láttak, az nem más, mint egy redoxireakció. Véleményem szerint erre jó módszer lehet az, ha felíratjuk velük a kén oxidációsszám-változását (a szén-diszulfidban -2, a kén-dioxidban +4, az elemi kéné 0), ami azonban korántsem olyan egyszerű feladat, mint azt elsőre gondolnánk. A Pauling-féle skála
 szerint ugyanis a kén elektronegativitása 2,58, a széné 2,55 – tehát csak minimális mértékben különböznek. Bár tudjuk azt, hogy a szénatom elektrofilabb a szén-diszulfidban, mint a szén-dioxidban
, tehát egész biztosan kialakul rajta egy elektronhiány, a középiskolai tananyagban viszont nem szerepel az elektrofilitás és  nukleofilitás fogalma, ami nélkül azonban nehéz értelmezni a jelenséget. A precíz fogalmak nélküli „magyarázkodást” elkerülendő a már említett oxidációs számok alakulását a kén picivel nagyobb elektronegativitásával indokoljuk. Mivel a kísérletet a redoxireakciók témakörénél mutatjuk be, valószínűsíthető, hogy a diákok rájönnek, hogy a kén oxidálódott a reakció során. Ugyanis már előzőleg tanulták, hogy minden elektronátmenettel végbemenő reakció kölcsönös, tehát ha valami oxidálódik, akkor egy másik anyagnak redukálódnia kell. Ezért megkérhetjük őket, próbálják meg kitalálni, a felhasznált nitrogén-oxidból (N2O vagy NO) mi keletkezhetett, és válaszukat indokolják is. Miután közösen összeállítottuk a reaktánsok és termékek listáját, azt a feladatot kapják, hogy rendezzék az egyenletet. Ez a megoldás azonban inkább csak fakultációs csoportok esetében javasolható. Ugyanis a bruttó egyenletet még a nitrogén-monoxid esetében is többféleképpen lehet felírni. Továbbá amellett, hogy a két kénatom különböző oxidációs állapotokba kerül, még az is bonyolítja a helyzetet, hogy az (1) egyenletben a nitrogénatomokon kívül a szénatom is redukálódik. Ezért a redoxireakciók elektronátmenet alapján való rendezésével épp csak ismerkedő diákok esetében célszerű ezt a kísérletet a témakör elkezdésekor motivációs jelleggel bemutatni, de értelmezését a rendszerező, összefoglaló órára hagyni. Ha az osztály vagy a csoport előképzettsége alapján nem várható, hogy a diákok többsége egyedül is megbirkózik a bruttó egyenletek rendezésével, akkor a kész egyenletek értelmezésére kell őket megkérni. Például pármunkában az osztály egyik fele az (1) egyenlet, a másik fele a (2) egyenlet alapján állapítja meg, hogy mely anyag(ok) oxidálódtak, ill. redukálódtak. A segítő, rávezető kérdések száma és jellege ügyében is csak a tanulókat jól ismerő kémiatanár tud dönteni.
b) Diszproporció

A reakció kiváló példa a diszproporciós reakcióra, mivel a szén-diszulfidban megtalálható kénből két különböző oxidációs állapotú kénatom keletkezik.
c) Exoterm reakció

Az általános és a középiskolás kémia tananyagnak egyaránt részét képezi a reakciók energetikai változása. Az exoterm reakciók tárgyalásakor ez a kísérlet rendkívül alkalmas annak igazolására, hogy bizonyos rendszerek a kötésenergia-tartalom csökkenése során felszabaduló energiájukat az anyagok nem csupán hő-, de fényenergia formájában is átadhatják környezetüknek (ellentétben pl. a nátrium-hidroxid vízben való fizikai oldódásával
, ahol csak hő formájában szabadul fel az energia). Ugyanakkor ez a fényjelenség szabad szemmel is megkülönböztethető az égést kísérő fénytől (vö. pl. magnéziumszalag égetése
). Ennek kapcsán beszélhetünk röviden a lumineszcencia és konkrétan a kemilumineszcencia jelenségéről. Elmagyarázhatjuk, hogy e folyamat során az energia egy része közvetlen fényenergia formájában távozik. Érdekességképp megbeszélhetjük a szentjánosbogár és a világító halak esetét is, amellyel a témát a biológiához is kapcsolni tudjuk. Ha érdeklődőbb tanulókkal van dolgunk, részletesebben ismertethetjük, hogy tulajdonképpen a reakcióban keletkező reaktív köztitermékek energiatöbbletüktől megszabadulva bocsátanak ki fényt
. A dinitrogén-monoxiddal végrehajtott reakcióban  a kén-monoxid (SO) és a dinitrogén-monoxid (N2O)
 kiindulási anyagokból nyert kéndioxid (SO2) és nitrogén (N2) keletkezése után, azok gerjesztésének megszűnésekor szabadul fel fényenergia
.
N2O + SO = N2 + SO2
(3)

d) A nitrogén oxidjai

A 8. osztályos szervetlen kémiai anyag nitrogénről szóló részében is bemutatható a kísérlet, és bár előzetes anyagszerkezeti ismeretek nélkül meglehetősen nehéz elmagyarázni, miért és hogyan megy végbe a reakció, a reakciót kísérő fény- és hangjelenség miatt várhatóan a tanulók tetszésére lesz. Ez utóbbi okból kifolyólag a kísérlet tudománynépszerűsítő vagy motiváló jelleggel bármilyen életkorú és előképzettségű közönség előtt bemutatható.
e) Bizonyíték a kémia és a fizika kapcsolatára

Az „ugató kutya” kísérlet nagyszerű bizonyíték arra, hogy sokszor egy folyamat nem sorolható be egyértelműen a kémiai vagy a fizikai jelenségek közé. Ezt nagyon szemléletesen alátámasztja az anyagi minőség változását kísérő fényjelenség és a jellegzetes hang. A hang keletkezését egyszerűen azzal magyarázhatjuk, hogy az exoterm reakcióban felszabaduló hő következtében az üvegcsőben lévő levegő és egyéb, a reakcióban keletkező gázok hőmérséklete megemelkedik, ezért azok kitágulnak, és nagy sebességgel elkezdenek kiáramolni a csőből. Ennek eredményeként a cső belsejében lecsökken a nyomás, ami szívó hatást okoz, és most a levegő befelé áramlik szintén nagyon nagy sebességgel. A folyamat oda-vissza ismétlődik, ez egyfajta oszcillációs mozgást eredményez, ami a levegő vibrálását okozza, és a vibrálás következtében a cső fala rezonálni kezd – így alakul ki az ugatásszerű hangv. Ez ugyan nagyon leegyszerűsített magyarázata a tényleges történésnek, de az említett hang keletkezésének és terjedési jellemzőinek részletes magyarázatát fizikus kollégáinkra bízhatjuk. E helyen elegendő, ha a diákok megértik, hogy az anyagi világ egységes egész, és csak a könnyebb megértés és leírás végett „szeleteljük fel” az anyag szerveződési szintjei szerint tudományágakra, és az iskolában pedig tantárgyakra.
Véleményem szerint a kísérlet látványossága és érdekes kísérő hangja miatt osztatlan sikert fog aratni a tanulók körében. így akár egy adott témakörhöz választva, akár csupán az érdeklődés felkeltése céljából kívánjuk demonstrálni (persze megfelelő elővigyázatosság, és az összes balesetvédelmi szabály betartása mellett, ld. Liebig esetét!) bemutatásra érdemes és alkalmas.
4. Irodalomjegyzék: 

� Attól függően, hogy a felsoroltak közül milyen nitrogén-oxidot használunk a kísérlethez, a dinitrogén-monoxid lehet kiindulási vegyület vagy köztitermék.

